Магчыма, і прывыч­ныя ўжо словы, але мы паўтараем іх усялякі раз, калі жадаем адзін аднаму новых надзей, дабрабыту. Арыгінальнасць тут недарэчная — шчырасць вышэй за ўсё. Усё гэта мае непасрэднае дачыненне да таго моманту, калі чарговы год уступае ў свае правы. Планы на яго ў кожнага свае. Не толькі ў людзей, але і ў цэлых краін. “Абрысы шматграннай рэчаіснасці” — публікацыя ў нашым часопісе, у якой гаворыцца аб тым, што Беларусь у 2015 годзе апрабуе цэлы шэраг новаўвядзенняў. Гэта ўжо гістарычны факт: Еўразійскі эканамічны саюз пачаў функцыянаваць з 1 студзеня. А Беларусь стала першай краінай, якая старшынствуе ў гэтым інтэграцыйным аб’яднанні. Паводле ацэнак экспертаў, Еўразійскі эканамічны саюз будзе шостай эканомікай у свеце з сукупным ВУП, які дасягае амаль трох трыльёнаў долараў. Яшчэ адзін трыльён чакаецца да 2030 года з прычыны інтэграцыйнага эфекту. Больш як 170-мільённы рынак са свабодным рухам тавараў, паслуг, капіталаў і працоўных рэсурсаў абяцае немалую выгаду для бізнесу і інвестараў.